
УСЛОВИЯ ЗА ДОПУСТИМОСТ НА МЕСТНИТЕ ИНИЦИАТИВНИ ГРУПИ ЗА ПРОГРАМЕН ПЕРИОД 2023 – 2027 Г.

1. Изисквания към структурата на юридическото лице
Местната инициативна група е юридическо лице с нестопанска цел за осъществяване на общественополезна дейност, регистрирано като сдружение по Закона за юридическите лица с нестопанска цел (ЗЮЛНЦ), което представлява публично-частно партньорство с представители на широк кръг заинтересовани лица от територията на неговото действие. Юридическото лице съдържа в наименованието си обозначението „Местна инициативна група“, или съкратено „МИГ“, както и наименованието/ията на общината/ите на територията на действие на сдружението. 
Местната инициативна група има седалище и адрес на управление в селския район в рамките на територията, на която осъществява дейността си. Сдружението се учредява от възможно най-широк кръг от представители на различните заинтересовани страни от местната общност, идентифицирани в проучванията и анализите към стратегията за ВОМР, включително представители на уязвими групи и малцинства (когато е приложимо за територията на прилагането й). Членството в Колективния върховен орган на МИГ е доброволно и се осъществява по правилата, утвърдени в Устава на сдружението. 
Местната инициативна група има Колективен върховен орган (Общо събрание), в който задължително членуват общината/ите от територията на действие на МИГ. Членове на Колективния върховен орган са:
1. физически лица, които са с постоянен адрес и/или работят на територията на действие на МИГ;
2. юридически лица със седалище и адрес на управление на територията на действие на МИГ;
3. клонове на юридически лица, ако клонът е регистриран на територията на действие на МИГ най-малко 5 години преди подаване на формуляра за одобрение на стратегия за ВОМР.
Местната инициативна група има и Колективен управителен орган (Управителен съвет), който включва не по-малко от 5 лица с постоянен адрес и/или месторабота на територията на действие на МИГ, когато същите са физически лица, или имат седалище и адрес на управление на територията на действие на МИГ, когато същите са юридически лица. Членовете на Колективния управителен орган на МИГ се излъчват от членовете на Колективния върховен орган като ги представляват по закон или по пълномощие. Колективният управителен орган на МИГ се ръководи от председател, който е и законен представляващ на сдружението. Управителният съвет може да излъчи и заместник – председател от своите членове, който изпълнява функциите на председателя в негово отсъствие. 
	Важно ! Броят на представителите на трите основни сектора от заинтересованите страни – публичен, стопански и нестопански не може да превишава 49 на сто от правата на глас в органите на управление на МИГ – Колективния върховен орган и Колективния управителен орган. Съгласно чл. 28, ал. 1 от Закона за юридическите лица с нестопанска цел всеки член на общото събрание има право на един глас. Съгласно чл. 32, ал. 4 от ЗЮЛНЦ решенията на колективния управителен орган се вземат с мнозинство от присъстващите. 



С цел удостоверяване на изискванията за допустимост на членовете на Колективния върховен орган, Колективния управителен орган и Контролния орган (ако такъв е предвиден в Устава на МИГ), сдружението следва да разполага с цялата налична документация, свързана с допустимостта на членовете – удостоверения за постоянен адрес, справки от Агенцията по вписвания, протоколи и решения за представителство и/или упълномощаване, декларации, документация за трудови правоотношения и др. 
МИГ следва да изготвят и при кандидатстване за одобрение на стратегия за ВОМР да приложат актуални списъци на членовете на Колективния върховен орган и Колективния управителен орган (и Контролния съвет когато е приложимо), които съдържат най-малко следната информация:
а) за юридическите лица: наименование на юридическото лице, седалище и адрес на управление, БУЛСТАТ/ЕИК, сектор, на който лицето е представител в МИГ, заинтересована страна, идентифицирана в анализа на стратегията за ВОМР, включително уязвими групи и малцинства (когато е приложимо) на която лицето е представител, най-малко две имена (име и фамилия) на представляващия по закон юридическото лице, както и представляващия по пълномощие (ако е приложимо), данни за контакт (телефон и/или електронен адрес);
б) за физическите лица: най-малко две имена (име и фамилия), данни за постоянен адрес или месторабота, сектор, на който лицето е представител в МИГ, заинтересована страна, идентифицирана в анализа на стратегията за ВОМР, включително уязвими групи и малцинства (когато е приложимо), на която лицето е представител, данни за контакт (телефон и/или електронен адрес);
в) дял на отделните сектори – на представителите на публичния, стопанския сектор и нестопанския сектор в Колективния върховен орган и в Колективния управителен орган на сдружението.
Важно! След сключване на споразумение за изпълнение на стратегия за ВОМР всички извършени промени в структурата и състава на органите на управление МИГ – Колективния върховен орган и Колективния управителен орган подлежат на одобрение от УО на СПРЗСР 2023 – 2027 г.  
В допълнение на горепосочените условия, местната инициативна група, законният й представляващ, членовете на Колективния й управителен орган и представляващите по закон и пълномощие членовете на Колективния управителен орган, когато същите са юридически лица, следва да:
1. не са осъдени с влязла в сила присъда за престъпление по чл. 108а, чл. 159а - 159г, чл. 172, чл. 192а, чл. 194 - 217, чл. 219 - 252, чл. 253 - 260, чл. 301 - 307, чл. 321, 321а и чл. 352 - 353е от Наказателния кодекс;
2. не са осъдени с влязла в сила присъда за престъпление, аналогично на тези по т. 1, в друга държава членка или трета страна;
3. нямат задължения за данъци и задължителни осигурителни вноски по смисъла на чл. 162, ал. 2, т. 1 от Данъчно-осигурителния процесуален кодекс и лихвите по тях, към държавата или към общината по седалището на възложителя и на кандидата, или аналогични задължения, съгласно законодателството на държавата, в която кандидатът е установен, доказани с влязъл в сила акт на компетентен орган или размерът на неплатените дължими данъци или социално – осигурителни вноски е не повече от 1 на сто от сумата на годишния общ оборот за последната приключена финансова година, но не повече от 50 000 лв.;
4. не е налице неравнопоставеност в случаите по чл. 44, ал. 5 от ЗОП;
5. не е установено с акт на компетентен орган, че:
а) са представили документ с невярно съдържание, свързан с удостоверяване липсата на основания за отстраняване или изпълнението на критериите за допустимост и/или подбор/избор;
б) не са предоставили изискваща се информация, свързана с удостоверяване липсата на основания за отстраняване или изпълнението на критериите за допустимост и/или подбор/избор;
6. не е установено с влязло в сила наказателно постановление или съдебно решение, нарушение на чл. 61, ал. 1, чл. 62, ал. 1 или 3, чл. 63, ал. 1 или 2, чл. 118, чл. 128, чл. 228, ал. 3, чл. 245 и чл. 301 – 305 от Кодекса на труда или чл. 13, ал. 1 от Закона за трудовата миграция и трудовата мобилност или аналогични задължения, установени с акт на компетентен орган, съгласно законодателството на държавата, в която кандидатът е установен;
7. не е налице конфликт на интереси по смисъла на § 2, т. 21 от Допълнителните разпоредби на Закона за обществените поръчки, който не може да бъде отстранен.
8. не са обявени в несъстоятелност или в производство по несъстоятелност, не са в процедура по ликвидация, не са сключили извънсъдебно споразумение с кредиторите си по смисъла на чл. 740 от Търговския закон, не са преустановили дейността си, а в случай че кандидатът е чуждестранно лице – не се намира в подобно положение, произтичащо от сходна процедура, съгласно законодателството на държавата, в която е установен;
9. не е установено, че не са изпълнили разпореждане на Европейската комисия за възстановяване на предоставена неправомерна и несъвместима държавна помощ.
10. не са лица, които лично или в качеството си на собственик, управител или контролиращ друго лице предоставят или са предоставяли консултантски услуги на същата МИГ, свързани с разработването и прилагането на стратегия за ВОМР за периода 2023 – 2027 г.;
11. не са свързани лица по смисъла на § 1 от допълнителните разпоредби на Търговския закон с член на колективния управителен орган или представляващ по закон и пълномощие член на Колективния управителен орган на МИГ и/или на Контролния орган на МИГ, или представляващ по закон и пълномощие член на Контролния орган на МИГ. 
Изискванията по точка 8 не се прилагат, когато член на колективния управителен орган и/или член на контролния орган на МИГ е физическо лице или община.
Изискването по точка 3 се прилага само по отношение на МИГ. Точка 3 не се прилага, когато размерът на неплатените дължими данъци или социално-осигурителни вноски от лицето, за което е установено задължението, не надхвърля с повече от 1 на сто от сумата на годишния общ оборот за последната приключена финансова година, но не повече от 50 000 лв.
Изискванията по точки 4, 5, 6, 8 и 9 не се прилагат за представляващия/те на юридическите лица – МИГ, член на колективния управителен орган на МИГ и член на контролния орган на МИГ, ако такъв е предвиден в устава на МИГ.
Спазването на т. 11 не се изисква за членове на Колективните управителни органи на МИГ и/или на Контролните органи на МИГ, когато същите са общини.
Важно! Цитираните в горните изисквания за липса на основания за отстраняване нормативни актове са актуални към момента на изготвяне на настоящия документ и при необходимост своевременно ще бъдат актуализирани.  
2. Изисквания по отношение на административния капацитет и техническото обезпечаване на МИГ
При кандидатстване за одобрение на стратегия за ВОМР местната инициативна група следва да докаже, че разполага със самостоятелен оборудван офис и екип за периода до нейното изпълнение. 
	Важно! Работните помещения на местните инициативни групи и помещенията, в които се извършват дейности по обучения, информиране и консултиране на заинтересованите лица от територията, следва задължително да разполагат с достъп за инвалиди и трудноподвижни лица. Необходимо е МИГ да разполагат и с архивно помещение и самостоятелна заседателна зала за целия период на прилагане на стратегията за ВОМР.  



За срока на изпълнение на стратегията за ВОМР местната инициативна група следва да осигури на пълен работен ден административен екип, състоящ се от служители, наети на трудов договор на пълен работен ден задължително на позициите „Изпълнителен директор“ и „Експерт/и по прилагане на СВОМР“. 
Изпълнителният директор трябва да притежава:
1. завършено висше образование, най-малко степен „магистър“;
2. общ трудов стаж най-малко 5 години; 
3. управленски опит най-малко две години;
4. опит в управление и мониторинг на проект, програма или стратегия със стойност над 200 хиляди лева, финансирани от ЕС или от други международни донори.

Експертът/ите по прилагане на стратегията за ВОМР следва да притежава/т:
1. завършено висше образование, най-малко степен „бакалавър“;
2. общ трудов стаж най-малко две години;
3. опит в управление и мониторинг на проект, програма или стратегия със стойност над 100 хиляди лева, финансирани от ЕС или от други международни донори.

Членовете на административния екип на МИГ не могат да са лица, които лично или в качеството си на собственик, управител или контролиращ друго лице предоставят или са предоставяли консултантски услуги на МИГ, свързани с разработването и прилагането на стратегия за ВОМР за периода 2023 – 2027 г.

При необходимост за изпълнение на дейностите по стратегията за ВОМР, в екипа на МИГ допълнително могат да бъдат включени временно на граждански договори външни експерти, притежаващи необходимата квалификация за изпълнение на конкретните задачи. МИГ могат да наемат на граждански договор служители на длъжност „Технически асистент“ и „Счетоводител“, както и други експерти, необходими за изпълнението на дейностите по прилагане на стратегиите. При наемане на граждански договор на експерт на позиция „Счетоводител“ следва да се спазват изискванията на чл. 18 от Закона за счетоводството. 
	Важно! Максималният брой на служителите в административния екип на МИГ, наети с трудов договор, ще бъде определен в Насоките за кандидатстване по процедурата за одобрение на стратегиите за ВОМР.

